<classify> MRADI uliofadhiliwa na Benki ya Dunia wa Tiba Mtandao katika Hospitali ya Taifa Muhimbili MNH jijini Dar es Salaam uliounganishwa katika mikoa minne nchini, umeshindwa kufanya kazi kwa muda mrefu sasa kutokana na mawasiliano ya kimtandao baina ya Muhimbili na hospitali husika.Utafiti wa gazeti hili umebaini kuwa mradi huo tangu uanze una zaidi ya miaka miwili sasa na haujaweza kufanya kazi ile iliyokusudiwa kwani ulilengwa katika maeneo ya radiolojia na magonjwa ya dharura kwa kuwa madaktari bingwa wa maeneo hayo ni wachache nchini.Katika uchunguzi huo ilibainika kuwa yawezekana teknolojia inayotumika ni ngumu kwa mikoa ile ambayo imeelekezwa huduma hiyo ianze kufanya kazi ambayo ni Lindi, Morogoro na Pwani pamoja na Dar es Salaam. Teknolojia hiyo ya tiba mtandao ama Tele Medicine ni mawasiliano kwa mtandao baina ya hospitali moja na nyingine ili kutuma picha za X-ray na Ultra Sound kisha majibu ya picha hizo yanaweza kuonekana pande zote na wataalamu wakajadiliana na kupata suluhisho moja kwa moja kupitia Tele Conference.Hivyo kutokana na utaalamu na madaktari bingwa waliopo MNH, kama huduma hiyo ingetumika kama inavyotakiwa ingeondoa kero kwa wagonjwa waliopo katika hospitali za mikoani ambapo hakuna vifaa na madaktari bingwa wa kutosha.Daktari Bingwa wa Jiolojia katika Muhimbili, Mussa Ndukeki alisema lengo la kutenga maeneo hayo mawili ya radiolojia na magonjwa ya dharura limetokana na uchache wa madaktari bingwa katika fani hizo mbili.Uchache wa madaktari ambao umesababisha maeneo mengine kukosa huduma hiyo umesababisha kufanyika kwa pilot study ili kuona kama mradi huo utafaa au la. Alitaja mikoa iliyofanyiwa majaribio hayo kuwa ni Pwani, Morogoro na Lindi. Alisema lengo la tiba hiyo ni kutuma picha za X-ray na Ultra Sound ili zikifika katika Hospitali ya Taifa ya Muhimbili wataalamu watafsiri picha hizo ili kurudisha majibu ya ugonjwa kutokana na picha. Hata kwa upande wa Kitengo cha Dharura nako ni hivyo hivyo. Mafunzo hayo yalitolewa mwaka juzi kwa ajili ya kurahisisha utendaji. Lakini tokea hapo changamoto iliyopo ni kwamba picha haziletwi hapa Muhimbili japo mfumo huu ni mzuri japo ni mgumu kuutumia, alisema. Gazeti hili lilizungumza na Kaimu Mganga Mkuu wa Wilaya ya Mafia, Dk Zubery Mzige ambaye hospitali hiyo ipo kwenye mradi huo wa tiba mtandao na kukiri hospitali hiyo kupewa vifaa hivyo na Benki ya Dunia mwaka 2017 na kufungwa rasmi kwa ajili ya matumizi.Vifaa hivi vilipojaribiwa ili vianze kutumika vilionekana vinafanya kazi yake vizuri, kukawa na tatizo kubwa la mtandao hivyo kukawa hakuna mawasiliano tena, anasema Dk Mzige. Alisema baada yahapo mfumo huo ulitakiwa uanze kufanya kazi rasmi kwa kuonana na MNH. Alisema ipo shida ya matumizi ya mtandao ili kufikia mawasiliano hayo na Hospitali ya Taifa ya Muhimbili. Naye Mganga Mfawidhi wa Hospitali ya Misheni ya Nyangao mkoani Lindi, Francis Msagati alisema mradi huo ulionza mwaka 2017 katika hospitali hiyo umeimarisha upatikanaji wa huduma, lakini alisema katika hospitali hiyo mara ya mwisho huduma hiyo ilitumika Julai mwaka huu.Akizungumzia mradi huo, Mganga Mfawidhi wa Hospitali ya Turiani, Dk Castus Haule alisema tokea amefika hospitalini hapo Novemba mwaka jana, teknolojia hiyo haijawahi kutumika kwa sababu watu waliopewa maelekezo ya jinsi ya kuitumia hawapo.Mimi ni mgeni nimefika mwaka jana Novemba, sijaona matumizi yoyote yakifanyika ya mfumo huu, alisema. Gazeti hili liliwasiliana na Ofisi ya Uhusiano MNH kwa lengo la kuzungumza na Mkurugenzi wa IT hospitalini hapo ambaye ndiye Mkurugenzi wa Mradi wa Tiba Mtandao uliofadhiliwa na Benki ya Dunia ili aelezee maendeleo na changamoto za mradi huo, na kuelezwa kuwa ana ratiba ngumu akiwa na nafasi atatoa appointment miadi. Bado gazeti hili linaendelea kusubiri miadi hiyo ya mkurugenzi huyo anayejulikana kwa jina la Dk Modu Gai.  <topic>: KITAIFA 